Anjing gembala lama Inggeris

Anjing gembala lama Inggeris ialah satu baka anjing besar yang muncul di England daripada jenis-jenis anjing gembala awal. Nama-nama lain untuk baka ini termasuk Shepherd's Dog ("anjing [milik] gembala biri-biri") dan  ("anjing biri-biri berekor kontot"). Nama gelaran bob-tail (atau bobtail) berasal daripada cara anjing baka ini secara tradisional memiliki ekor terpotong. Anjing gembala lama Inggeris dapat menumbuhkan lapis bulu sangat panjang dengan bulu yang menutupi muka dan mata dan tidak gugur melainkan diberus.

Penampilan
Anjing gembala lama Inggeris ialah anjing besar, serta-merta dapat dikenali dengan lapis bulu kelabu dan putih, panjang, tebal, berjumbai, dengan bulu yang menutupi muka dan matanya. Telinganya terletak merata ke kepala. Dari segi sejarah, ekor baka ini pada umumnya dipotong (menybabkan punggung mirip panda), tetapi anjing gembala lama Inggeris berekor kini umum, kerana banyak negara telah mengharamkan pemotongan ekor kosmetik. Apabila anjing berkenaan mempunyai ekor, ekornya mempunyai bulu panjang (jumbai), terletak rendah-rendah, dan biasanya tergantung ke bawah. Anjing gembala lama Inggeris berdiri lebih rendah pada paras bahu berbanding dengan pada paras loin dan berjalan dengan "gulungan mirip beruang dari belakang".

Ketinggian pada paras kelasa sekurang-kurangnya  dengan betina yang lebih kecil sedikit daripada jantan. Tubuhnya pendek dan padat dengan dalam dalam dan rusuk cukup melengkung.

Warna lapis bulu ganda mungkin mempunyai mana-mana cahaya warna kelabu, grizzle, hitam, biru, atau merle biru, dengan tanda-tanda putih yang tidak wajib. Lapis bulu bawah adalah kalis air. Anak anjing lahir dengan lapis bulu hitam dan putih dan, hanya selepas lapis bulu anak anjing itu gugur, bulu kelabu atau perak yang lebih umum muncul. Anjing gembala lama Inggeris hanya bersalin bulu apabila diberus.

Pemotongan ekor
Anjing gembala lama Inggeris tanpa ekor terpotong semakin kerap terlihat kerana banyak negara kini telah mengharamkan pemotongan ekor. Piawaian baka The Kennel Club (United Kingdom) dan piawaian baka Australian National Kennel Council tidak menyatakan keutamaan untuk haiwan dengan ekor terpotong (dengan mematuhi undang-undang) atau tidak terpotong dan mana-mana boleh ditunjukkan. Piawaian baka American Kennel Club menyatakan bahawa ekor patut "dipotong dekat dengan tubuh, apabila tidak berekor kontot secara semula jadi", walaupun amalan pemotongan ekor kosmetik kini ditentang oleh Persatuan Perubatan Veterinar Amerika.

Sejarah
Anjing gembala lama Inggeris berasal daripada anjing jenis pastoral di England. Anjing bertelinga labuh kecil yang terlihat dalam lukisan tahun 1771 oleh Gainsborough dipercayai oleh sesetengah pihak mewakili jenis awal bagi anjing gembala lama Inggeris. Pada awal abad ke-19, seekor anjing penggiring berekor kontot, yang dipanggil Smithfield atau Cotswold Cor, diperhatikan di kaunti-kaunti barat daya di England dan mungkin merupakan leluhur. Kebanyakan penggemar bersetuju bahawa collie berjanggut merupakan antara ternakan asli yang digunakan dalam perkembangan baka kini. Sesetengah pihak berspekulasi bahawa anjing gembala Rusia merupakan antara leluhur baka ini.

Anjing gembala lama Inggeris pada mulanya dipanggil "Shepherd's Dog" ("anjing [milik] gembala biri-biri") dan dipamerkan buat kali pertama dalam sebuah pertunjukan di Birmingham, England, pada tahun 1873. Terdapat hanya tiga penyertaan dan hakim berasa bahawa kualiti anjing itu sangat teruk sehingga beliau hanya menawarkan tempat kedua. Dari permulaan itu, baka ini menjadi anjing pertunjukan popular, dan, walaupun rupa bentuk anjing ini sendiri telah berubah dengan sangat sedikit selama bertahun-tahun, penjagaan bulu rumit termasuk penyisiran belakang dan pembedakan bulu dicatatkan seawal tahun 1907. Baka ini dieksport ke Amerika Syarikat pada tahun 1880-an dan, menjelang permulaan abad ke-20, lima daripada sepuluh buah keluarga terkaya Amerika membiakbakakan dan menunjukkan anjing gembala lama Inggeris. Baka ini terus menjadi anjing pertunjukan popular kini.

Penamat terkini terbaik bagi anjing gembala lama Inggeris dalam pertunjukan anjing Westminster Kennel Club adalah pada tahun 2013 apabila Bugaboo's Picture Perfect dianugerahi Reserve Best in Show.

Kesihatan
Sebuah kajian United Kingdom tahun 2024 mendapati jangka hayat sebanyak 12.1 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang. Anjing gembala lama Inggeris cenderung terhadap penyakit kulit alahan dan demodikosis.

Sebuah kajian Amerika yang menyemak lebih daripada sejuta pesakit yang dibentangkan kepada 27 buah hospital pengajar veterinar di Amerika Utara mendapati bahawa anjing gembala lama Inggeris cenderung terhadap displasia pinggul, dengan 11.1% jumlah anjing yang diperiksa yang menghidap keadaan ini berbanding dengan 3.52% secara keseluruhan. Sebuah lagi kajian Amerika terhadap lebih daripada sejuta penilaian pinggul pada anjing yang berusia lebih daripada 2 tahun mendapati prevalens sebanyak 17.8%.

Semakan terhadap 1,934 kes daripada anjing yang hadir untuk volvulus pendilatan gastrik (GDV) mendapati bahawa anjing gembala lama Inggeris cenderung, dengan nisbah kemungkinan sebanyak 4.8. Tinjauan dari United Kingdom mengatributkan 7% kematian anjing gembala lama Inggeris kepada GDV.

Semakan terhadap 369 kes kardiomiopati terdilat di England yang mendapati bahawa anjing gembala lama Inggeris merangkumi 9 daripada kes itu.

Anjing gembala lama Inggeris ialah salah satu baka yang lebih lazim terjejas akibat mutasi resesif autosom pada gen MDR1. Mutasi ini menyebabkan haiwan terjejas menjadi lebih rentan terhadap kesan-kesan negatif daripada ubat pada jumlah yang sepatutnya selamat. Ubat lazim seperti doramektin dan ivermektin akan menyebabkan neurotoksikosis.

Kegiatan
Anjing gembala lama Inggeris dapat bersaing dalam ujian ketangkasan anjing, kepatuhan, rally obedience, schutzhund, kemahiran persembahan, flyball, penjejakan, dan acara penggembalaan. Naluri dan kebolehlatihan penggembalaan dapat diukur dalam ujian penggembalaan tanpa persaingan. Anjing gembala lama Inggeris yang menunjukkan naluri penggembalaan asasi dapat dilatih untuk bertanding dalam ujian penggembalaan.


Anjing Dulux

Anjing gembala lama Inggeris telah menjadi maskot jenama untuk cat Dulux sejak pertama kali digunakan dalam kempen pengiklanan tahun 1961. Ia kekal sebagai ciri amat popular dalam iklan televisyen, sehinggakan baka ini kerap dirujuk di pasaran tersebut sebagai 'anjing Dulux' dan bukan pula anjing gembala.

Lihat juga
 Senarai baka anjing
 Abner, the Invisible Dog
 The Shaggy Dog
 Digby, the Biggest Dog in the World
 The Shaggy D.A.
 The Return of the Shaggy Dog
 The Shaggy Dog (filem 1994), remake bagi filem asli
 Mr. Mugs
 "Martha My Dear", lagu Beatles tentang anjing gembala lama Inggeris milik Paul McCartney

Catatan

Rujukan

Gembala Lama Inggeris, Anjing
Gembala Lama Inggeris, Anjing
Gembala Lama Inggeris, Anjing
Gembala Lama Inggeris, Anjing